Operació delicada a Baiona en el desarmament d’ETA | VilaWeb
Operació delicada a Baiona en el desarmament d’ETA
Avui es lliuren centenars d'armes i tones d'explosius i detonadors a les autoritats franceses
Un amagatall d'armes en un bosc d'Iparralde.
Els ‘artesans de la pau’, un col·lectiu de personalitats de la societat civil basca encarregat d’acompanyar el desarmament d’ETA, han convocat la ciutadania a Baiona per escudar l’acte final d’aquest procés. Mixel Berhokoirigoin, un dels portaveus dels ‘artesans’, ha fet una crida a la màxima participació a ‘la jornada de desarmament complet’. Les operacions amb armament es faran als afores de Baiona ‘per raons de seguretat’, mentre que al centre de la vila és previst que s’hi apleguin milers de bascs. De fet, el comunicat d’ETA de divendres a la matinada (èuscar, anglès, francès i espanyol) avisava que el procés no s’havia acabat. I afegia: ‘El dia del desarmament serà demà –dissabte– i per això hem d’advertir que pot rebre atacs dels enemics de la pau.’ A més, assegurava que la concentració de suport al desarmament de Baiona era l’única garantia de continuar avançant.
ETA no és l’única organització que ha assenyalat la concentració a Baiona com un element central per a culminar amb èxit el desarmament. EH Bildu i EH Bai també han fet una crida a la ciutadania a participar de la jornada de Baiona per assegurar que els cossos de seguretat de l’estat francès no impedeixin l’operació. Berhokoirigoin també ha explicat que el govern francès, si bé no havia col·laborat en el procés de desarmament, tampoc no hi havia posat obstacles. ‘Som en una zona grisa intermèdia, i aquesta zona grisa també té uns riscs i esperem que no apareguin nous obstacles, que tot es pugui fer tal com ho hem previst’, ha afegit.
Actes i operacions delicades
La jornada històrica d’avui a Baiona comença a dos quarts d’onze del matí amb conferències i activitats relacionades amb els processos de pau i la resolució de conflictes. Hi haurà ponents internacionals i representants de la societat basca. No serà fins a les tres de la tarda que començarà la concentració i els actes relacionats directament amb les operacions de desarmament.
Segons Le Monde, desenes de militants aniran avui als llocs on s’ha de fer el trasllat d’armes d’ETA a les autoritats franceses. Ho faran acompanyats d’una personalitat de prestigi internacional, de qui no s’ha fet pública la identitat. El diari francès diu: ‘L’abast de l’operació ha necessitat condicions de seguretat dràstiques per a evitar cap filtració i el risc de detencions prematures. El blindatge és absolut amb els militants que han tingut accés als amagatalls per a poder extreure les armes. Aquests amagatalls eren a cases particulars i als boscos del País Basc, a banda i banda de la frontera dels estats.’
Centenars d’armes i material explosiu
El col·lectiu dels ‘artesans de la pau’ han rebut aquests últims mesos les indicacions d’ETA per a localitzar els amagatalls d’armes i poder-ne comprovar el contingut. Les autoritats franceses calculen que ETA ha acumulat més de cent cinquanta armes curtes, desenes de subfusells i fusells d’assalt i dues tones d’explosius, a banda de dispositius i detonadors per a fabricar bombes.
El precedent de la detenció de Luhuso
Entre els artesans de la pau hi ha Txetx Etcheverry. Va ser l’encarregat d’anunciar a Le Monde la data del desarmament definitiu d’ETA. També hi ha Mixel Berhokoirigoin, antic president d’Euskal Herriko Laborantza Ganbara, i Michel Tubiana, president d’honor de la Lliga dels Drets Humans de França. Aquests representants de la societat civil que van acceptar de participar en el procés de desarmament van ser detinguts el desembre passat a Luhuso (Iparralde) amb onze caixes plenes d’armes. La detenció, la va fer la policia francesa en una operació conjunta amb la Guàrdia Civil. Les caixes confiscades contenien desenes d’armes curtes i llargues, munició, explosius i material per a fabricar bombes. Aquelles detencions van fer que desenes de càrrecs electes d’Iparralde denunciessin la voluntat dels estats francès i espanyol d’impedir el desarmament.
Ara sembla que l’estat francès vol permetre el desarmament sense la ingerència de la Guàrdia Civil. Tal com diuen els ‘artesans de la pau’, l’estat francès ja no ha obstaculitzat les accions que s’havien fet aquestes darreres setmanes per a preparar el desarmament definitiu. Amb tot, avisen del risc d’una operació policíaca d’última hora per a detenir els responsables del lliurament d’armes als afores de Baiona.